PRHG ยื่นไฟลิ่งขาย “ไอพีโอ” 54 ล้านหุ้น ลุยเทรด SET นำเงินสร้างอาคาร-ซื้ออุปกรณ์แพทย์
“แพทย์รังสิตเฮลท์แคร์กรุ๊ป” หรือ PRHG ยื่นไฟลิ่งขาย IPO จำนวน 54 ล้านหุ้น ปักหมุดเข้าเทรด SET นำเงินก่อสร้างอาคารใหม่ รวมถึงใช้ซื้อเครื่องมือแพทย์
“แพทย์รังสิตเฮลท์แคร์กรุ๊ป” หรือ PRHG ยื่นไฟลิ่งขาย IPO จำนวน 54 ล้านหุ้น ปักหมุดเข้าเทรด SET นำเงินก่อสร้างอาคารใหม่ รวมถึงใช้ซื้อเครื่องมือแพทย์
18 ม.ค. 2566

บริษัท แพทย์รังสิตเฮลท์แคร์กรุ๊ป จำกัด (มหาชน) หรือ PRHG เปิดเผยว่า บริษัทยื่นแบบแสดงรายการข้อมูลและร่างหนังสือชี้ชวนต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเตรียมเสนอขายหุ้นเพิ่มทุนต่อประชาชนทั่วไปครั้งแรก (IPO) จำนวน 54 ล้านหุ้น คิดเป็น 18% ของจำนวนหุ้นหลัง IPO มูลค่าที่ตราไว้ 1.00 บาท/หุ้น และจะเข้าจดทะเบียนในตลาดหลักทรัพย์แห่งประเทศไทย (SET) โดยมี บริษัท ไพโอเนีย แอดไวเซอรี่ จำกัด เป็นที่ปรึกษาทางการเงิน
โดยมีวัตถุประสงค์ในการระดมทุนเพื่อนำไปใช้เป็นเงินทุนในโครงการก่อสร้างอาคารจอดรถ อาคารผู้ป่วยใหม่ที่ 1 และ 2 คาดว่าจะแล้วเสร็จในปี 67 และ 69 รวมทั้งซื้อเครื่องมือและอุปกรณ์ทางการแพทย์ ชำระคืนเงินกู้บางส่วน และใช้เป็นเงินทุนหมุนเวียน ภายในปี 66-67
สำหรับ PRHG ก่อตั้งโดยกลุ่มครอบครัวแย้มสอาด, กลุ่มครอบครัวตระกูลช่าง, กลุ่มครอบครัวฮันตระกูล และ กลุ่มแพทย์ ถือเป็นโรงพยาบาลเอกชนแห่งแรกในจังหวัดปทุมธานี ปัจจุบันมีโรงพยาบาลภายใต้บริษัทฯ ได้แก่ โรงพยาบาลแพทย์รังสิต (PRH) โรงพยาบาลแพทย์รังสิต2 (PRH2) และมีโรงพยาบาลที่จดทะเบียนภายใต้บริษัท ปทุมรักษ์เวชการ จำกัด ซึ่งเป็นบริษัทย่อย ได้แก่ โรงพยาบาลเฉพาะทางแม่และเด็กแพทย์รังสิต (MCH) ซึ่งโรงพยาบาลทั้ง 3 แห่งนี้มีที่ตั้งอยู่บริเวณเดียวกันที่ใน อำเภอลำลูกกา จังหวัดปทุมธานี
ทั้งนี้ ปัจจุบันกลุ่มแพทย์รังสิตมีจำนวนเตียงจดทะเบียนรวมทั้งหมด 270 เตียง พร้อมทีมแพทย์ผู้เชี่ยวชาญที่มีความเชี่ยวชาญเฉพาะทางให้บริการดูแลรักษาและให้คำปรึกษาอย่างครบวงจรในหลากหลายสาขา โดยเฉพาะศูนย์หัวใจ 24 ชั่วโมงที่มีศักยภาพในการผ่าตัดหัวใจแบบเปิด (Open Heart Surgery) และได้รับการขึ้นทะเบียนเป็นหน่วยบริการที่รับการส่งต่อเฉพาะด้านการทำหัตถการรักษาหลอดเลือดโคโรนารีผ่านสายสวน ระดับ 1 ของสำนักงานหลักประกันสุขภาพแห่งชาติ (สปสช.) ถือเป็นโรงพยาบาลเอกชนแห่งเดียวใน สปสช. เขต 4 ประกอบด้วย นนทบุรี ปทุมธานี พระนครศรีอยุธยา อ่างทอง ลพบุรี สิงห์บุรี สระบุรี และนครนายก
โดยกลุ่มลูกค้าหลัก ประกอบด้วย (1) กลุ่มลูกค้าทั่วไป ได้แก่ กลุ่มลูกค้าทั่วไป กลุ่มลูกค้าคู่สัญญา และกลุ่มลูกค้าทั่วไปอื่นๆ (2) กลุ่มลูกค้าตามโครงการสวัสดิการภาครัฐ ได้แก่ กลุ่มลูกค้าตามโครงการประกันสังคม กลุ่มลูกค้าตามโครงการของ สปสช. และกลุ่มลูกค้าโครงการสวัสดิการข้าราชการภายใต้กรมบัญชีกลาง หน่วยงานราชการ และรัฐวิสาหกิจ
ทั้งนี้ PRHG วางแผนกลยุทธ์เพื่อเพิ่มศักยภาพในการให้บริการทางการแพทย์เพื่อรองรับการขยายตัวอย่างต่อเนื่องของกลุ่มผู้ใช้บริการในปัจจุบัน รวมถึงกลุ่มผู้ใช้บริการใหม่ โดยมุ่งเน้นการเพิ่มขีดความสามารถ และต่อยอดความเชี่ยวชาญในการรักษาโรคผู้สูงอายุ โดยเฉพาะโรคมะเร็ง และโรคทางนรีเวช ให้ครอบคลุมและครบวงจรมากยิ่งขึ้น
โดยปัจจุบันบริษัทมีทุนจดทะเบียน 300 ล้านบาท เป็นทุนเรียกชำระแล้ว 246 ล้านบาท โครงสร้างผู้ถือหุ้นหลัก มีกลุ่มครอบครัวตระกูลช่าง ถือหุ้น 45.17% หลัง IPO จะลดสัดส่วนเหลือ 37.03% กลุ่มรอบครัวแย้มสอาด ถือหุ้น 33.54% จะลดลงเหลือ 27.49%
สำหรับผลประกอบการช่วงปี 62-64 บริษัทมีรายได้จากการประกอบกิจการพยาบาล 1,441.14 ล้านบาท 1,540.65 ล้านบาท 1,971.08 ล้านบาท ตามลำดับ กำไรสุทธิ 60.16 ล้านบาท 104.64 ล้านบาท 317.48 ล้านบาท ตามลำดับ
งวด 9 เดือนแรกของปี 65 บริษัทมีรายได้ 1,606.12 ล้านบาท จากช่วงเดียวกันของปี 64 อยู่ที 1,387.78 ล้านบาท สัดส่วนรายได้หลักมาจากกลุ่มลูกค้าตามโครงสร้างสวัสดิการภาครัฐ 50.76% ขณะที่กลุ่มลูกค้าทั่วไปอยู่ที่ 48.64% กำไรสุทธิ 270.37 ล้านบาท จาก 25.86 ล้านบาท ณ วันที่ 30 ก.ย.65 มีสินทรัพย์รวม 1,634.23 ล้านบาท หนี้สินรวม 661.60 ล้านบาท และส่วนผู้ถือหุ้น 972.63 ล้านบาท
โดยบริษัทมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่า 50% ของกำไรสุทธิจากงบการเงินรวมภายหลังหักภาษีเงินได้นิติบุคคล และเงินสำรองต่างๆ ทุกประเภทตามที่กำหนดไว้ในกฎหมายและข้อบังคับของบริษัทฯ